Bjezunčenjo

Bjezunčenjo (Besunzane) běchu poměrnje mały zapadosłowjanski (serbski) kmjen, kotryž bydleše podłu Łužiskeje Nysy wokoło Zhorjelca a Pjeńska. Woni naspomnichu so w chronice Bayerskeho geografa, pochadźacej z druheje połojcy 9. lětstotka.

Srjedźišćo małeho kmjena, kotryž so w žórłach jenož jónu mjenuje, běše najskerje hrodźišćo na Sedle blisko Zhorjelca. Na to pokazuje tež mjeno blisko Sedła ležaceje něhdyšeje wsy Běžnica, kotraž je dźensa měšćanski dźěl Zhorjelca. Hranicu k susodnym Milčanam tworješe Limas.

 Žórło 
 Jan Brankačk, Frido Mětšk: Stawizny Serbow. Zwjazk I: Wot spočatkow hač do lěta 1789. Ludowe nakładnistwo Domowina, Budyšin 1977, str. 20

Kategorija:Hornja Łužica
Kategorija:Stawizny Serbow
Kategorija:Słowjenjo